Nuwe lede van ANC-NWK bekendDie ANC se vlag. Foto: ANA. Die ANC se nasionale uitvoerende komitee (NUK) het Saterdag die name van die 20 addisionele lede van die party se nasionale werkskomitee (NWK) bekend gemaak. Vroue word veral goed verteenwoordig op dié komitee. Ace Magashule, die ANC se sekretaris-generaal, het in ŉ verklaring ná die NUK se vergadering op 18 en 19 Januarie in Irene in Pretoria – die eerste vergadering ná dié party se 54ste konferensie – gesê dat dié lede bykomend tot die ses top-beamptes gekies is: Nkosazana Dlamini-Zuma; Lindiwe Sisulu; Naledi Pandor; Jeff Radebe; Angie Motshekga; Derek Hanekom; Edna Molewa; Thoko Didiza; Nomvula Mokonyane; Nathi Mthethwa; Ronald Lamola; Tina Joemat-Pettersson; Dakota Legoete; Senzo Mchunu; Zizi Kodwa; Tony Yengeni; Bathabile Dlamini; Nomaindia Mfeketo; Barbara Creecy en Thandi Modise. Die presidente van elk van die drie ANC-ligas sal op die NWK dien in ŉ ex officio-hoedanigheid. Die NUK hou op 20 en 21 Januarie sy tweejaarlikse lekogtla om sy program vir 2018 te bepaal. “Die NUK het ooreengekom dat die ANC met mening moet optree om die vertrouensbande tussen die mense en die beweging te herbou, om die waardigheid van die beweging te herstel en die morele legitimiteit van ons beweging terug te neem.” Die NUK het ook ooreengekom op verskeie organisatoriese kwessies, insluitend die skorsing van die uitvoerende komitees in KwaZulu-Natal en die Vrystaat. “Die beamptes, onder leiding van Cyril Ramaphosa, sal aanhou met hul gesprekvoering met pres. Jacob Zuma om effektiewe koördinasie tussen die ANC en die regering te verseker,” het Magashule gesê.